Mugarrien garraioan

RAFA EGIGUREN

Liburu honen salneurria: 3 € + BEZ.

Ordainketa egiteko, edo liburu gehiago eskuratzeko:

http://susa-literatura.com/ebook

© 1985 Rafa Egiguren

© edizio honena: Susa

cc-by-sa Creative Commons Aitortu Partekatu

http://creativecommons.org/licenses/by-sa/3.0/deed.eu

Lehen edizioa paperean: 1985eko abendua

Edizio hau: 2011ko ekaina

Susa:

        317 posta kutxa / 20800 Zarautz

        Adoain Aita 92 / 31015 Iruñea

        Zubitalde 21 / 48195 Larrabetzu

                Telefonoa: 943 83 26 55

                Elektroposta: susalit@armiarma.com

                Webgunea: http://susa-literatura.com

Zuritu egin digute izakera,

mugak bizar-aitzurrez bereizi.

Kartoindu egin digute lurra,

itsasoa paper urdinez estali.

Alanbradatan bilbatu gaituzte

lerro paraleloz eta meridianoz.

Zehatz-mehatz finkatu digute,

txandapasean dagokigun gradua.

Susmoak eman balio ere

erabateko bolearen berri

pilotari itsu batek

alferrikan du,

nahiz kokatu

harri biziaren sareetan txintxilik.

Zerion tanto gorriaz

egin izan balu behingoz beste,

ez zukeen pillotaren bihotza

txaparen kontra klak hautsiko.

Sakatu egiten dira asmoak aise,

nahiz txibaren zurrunbilo itotan

neketan ematen alkantzu

intentzio txarreko dejada zailei.

Izan ere inork ba al daki

kantxako zein zentimetro kubikotan

jokatu behar zaion imintzio bati

aukerarik gabeko desafio zimurra.

Garaituko ez balu

bekiola behintzat,

dutxaren atseden etsia

                          zilegi.

Inork baino hobeto bazekien ere

nongo taktika-plani

zuritu behar zizkion barandauak,

ihes aldiaren izkina batean

itsutu zuten paretaren kontra.

Kilkerrak eta ipurtargiak

gustatzen zitzaizkion

bere kuartoko tetxuan eta

Vietnamgo mapa zabaltzen zuen

gertuagotik jarraitzeko Vietcong.

Nahiz argazki aereo hartan

tamaritzen arrasto gutxi,

garai hartako enziklopediak

hiruzpalau koloretako ekuazioak

erakusten zizkion bakarrik.

Bere buruaz

beste

(paperezko

lili bat)

egin du

kaxka

motzeko

poxpolu

bontzoak.

«Ez zara mundu honetarako»

esan zaio;

txiripaz,

halako batean,

mundu arrotz honetara

erori den inuxenteari.

«Hurrengoaren bidea urratuz

eskura dezakegu

dagokizun zorion apurra»

esan zaio;

txiripaz,

halako batean,

mundu arrotz honetara

erori den inuxenteari.

Bizitza luzeagoa,

agian areagoa

behar omen duelako;

aurrerabidearen zaldi biok,

ahalik eta azkarren

eta

ahalik eta urrutien,

bizitzaren atzetik

alde egiteko baizik

ez dutelako akaso balio...

«Lana eta burruka:

horra defentsarako

emango zaizkizun

erraminta bakarrak»

esan zaio;

txiripaz,

halako batean,

mundu eder honetara

erori den inuxente gaisoari

Ai ene!

iratxo bat

irentsi dut

txokolatezko

glup!

onddo

baten

barruan.

Etzazula porzentaia minimo batez, bederen,

etorkizun inplizitoetan hil zaitzaten utz.

                                Tabernaz-taberna,

hankapuntetan ibiliko bagara ere,

ez dezatela biltzarretan zure begi urdinek

mozorroaren azpiko negar saminik isuri.

Dagoeneko kasikan ez ditut

zure aparatu digestiboaren

azken taupadak konprenitzen

baina, parentesi artean esango banizu,

ekarri dituzten bokadilloak ez direla

azken finean baino guretzat...

                        Belardietan ez da

zure aldeko papera besterik ageri;

«delinkuentzia internazionalaren anaiak oro

lurrazpiko aparkalekuetan errekeritzen zaitu».

Txangurru bati bezala,

zuri ere,

azken funtsetaraino

urrupatuko dizkizute

adimenaren tarte

          goxuenak.

Oroimena:

Aintzina gogoRAtzeko periskopioa.

Etorkizuna:

Oroimen ezineko aintzina.

Ikusmena:

Azal oro begiRAtzeko zooma.

Begiak:

Irudiak iRAkurtzeko ispiluak.

Irudimena:

KanpoRAko itxurak zuritzeko labana.

Asmanena:

Etorkizuna eguneRAtzeko sena.

Azare itsuaren eginahalak

denboraren poderioz

izar berriak pizten ditu.

Etorkizunaren asmoak

eta

asmakizun dirautenak

batera datozenean

gizonak ezagutu egiten du.

Ezer ikaskizun dirauen artio

jakin eta ez dakienaren arteko oreka

beti izango da neurri berekoa.

Gure oroimen ahulak

ahalegin ikaragarriak

egin behar ditu

nahiz hemen bertako etorkizunari

imintzio zorri bat

harrapatuko badio.

Hala ere, nahiz Wolframioa

orobat Penizilina

edo Loteria asmatzeko

beste biderik ez dago.

Gaurregungo etorkizuna kontatzeko

hatzamarrak nahikoak dira.

Bere bizimodua zinez

joriago desio duenak,

ez dezala politika

geroaren baitan hesi.

Atarramenduaren abantzuak

errekeritzen duen oldarra

erramintan prest daukanak,

ez dezala reboluzioa

politikaren baitan utzi.

Altxorraren alderdiren bat

Orain bertan zor zaio.

Mina gustatzen zaio

gure.dragoiari piperra.

Egunen batean hil beharragatik

ez dut ero baten moduan ibiltzeko

aski arrazoirik aurkitu.

Ez nuke inolaz ere

gauza haundirik gabe

bizitzeko beldurrik nahi.

Neure borondatez uzteko prest

nagoen kutizi orotan

nazkatu arte

jarrai bezate

orain arte bezala alferrik agintzen.

Norbaitek galdu beharragatik

ez dut nik irabazi beharrik.

Orain ezikan, besteetan ere

ez dinat bizkarrik emango, Maddi,

baina bihar arte, bederen, ez itzan

suzko igitai zorrotzok itzali.

Irri maltzurrez txikitu diten

mila pusketan mailu baldar hau

ta Thor traste honek, azken aldean,

fandangoan aritzeko gogo gutxi.

Zitroin garratzez eskribituta

bidaltzen dizkinat seinale goriok,

hitzaren sotoan miatu nahi badun

txaparen gainetik pasa itzan.

San Juan bezperan Venezian dinagu

San Markosen plazan enkontrubide bat,

inguratzen bahaiz, ez itzan ahaztu

denbora bateko karramarru zaharrak.

Amuarrainak Anjerusari

korapilo bat egin dio

tanpaxaren mutturrean,

Ugemarraren erdia

menturaz,

legatza balitz,

honez gero katuak

jan zion mingaina.

Muxu batez seinalatua zeukak

amaraun planetarioaren ezker aldera

helburu gisa txoko txiki bat;

bere begien atzeko pentsutan zetorrek

beste zerbaiten izenean bahiturik.

Bihotzaren azpi-doblean zekarrek

irtenbide ezin baten erretrato robota;

kutxa beltz batean gordeta zeramak

amore eman beharraren kasketaldia.

Hala ere, irrifarrez zebilek ozar

begi urdineko Zepelin baldar hori...

Izan ere,

              gaur egunean hegazkinak dituk

munduko animaliarik ikaragarrienak.

Hezur eta haragizko izeberg

lur hartzerakoan lur jota,

sugarren artean itotzen akabo

Joe.

Galtzerdiaren azpiko

errekamaran betoz prest

algebra bizkor baten aldeko

kamikaze birjaioberriak

Baxter,

ojala berriz!

Beldurrari ikasi genizkion

paradigma baldarrak,

hainbat maskuridantzariren

gomazko durundak,

triku-trikuan goizero

hankutsik zetozen komando japonesak

etsi-etsian hire zai

aireportuaren erdian kiskaltzen.

Trumilka izar txirbil,

trumoiak askatzen dituzun

burni puska.

Harridurak grapatzeko

ikusmira ozena.

Ilunpetako metala

eta

laberinto fatala.

Ganbaz kargatuta

isilik zauden

txipiroi astuna.

Oihartzunak zulatzen

ozar diharduzun

tximista zitala.

Etorkizun oro

eragozten duzun

erraminta mortala.

Bi tirotako ninietan barrena

eguneroko argia hariztatzeko

zoom zorrotza darabil

irudiak harrapatzeko zepoak.

Zilarrezkoak:

      mamirik gabeko mamua,

      irudiaren oihartzuna

      eta azkeneko finean

      ispiluaren erantzuna.

Hamaika mila pusketan txikituta

ispiluan datza aintzina

ta ausardiaz harrotuta

betaurreko beltzak dakarzki

hurrengo mozorro ikaragarriak.

Aurpegi bakarreko kristalak.

Eguneroko kamino bustietan

zilar zikineko pagoak, ispiluak.

Ispiluetatik egiten du

                                baita ere

irudiaren oihartzunak

eta

egoitzetako aire egonduak

                                        ihes.

Begiaren mugarri bigun,

urez betetako harriak;

bi aldetarako ispiluak hala ere,

kristalak.

lzarrak;

iñularretako kasualidade zaharrak.

Zure aurpegiaren aurrean

mozorroaren ateak ireki

eta neure burua

defentsarik gabe uzten

ausartzen naizen

okasio gutxietan,

zure tuntun aurpegi bera

jartzen dut

eta txilborraren atzean

sentitzen duzun

deskantsu horretan bertan

abandonatzen naiz.

Salto baten kiribilean

heldu zion zapatariak

airean bizkor zebilen

harri kozkor biziari.

Ondu bezain laster

piztiaren larru finez

pedazatu zizkion

laburuaren arrasto zaharrak.

Samur zigortu asmoz

txokora ekarri zuen

bumerang borobil giharra,

abiaduraren poderioz

bueltatu ezinik dabil

aitzaki zirkularretan txintxilik.

Muskerraren antzo zelatan

Gordetzen nauen barrutian

Kanpoko urarenak dira

Patxadan orekan lo dauden

Zaldiarrainen parabisuan

Ispilatzen diren zantzuak

Zoko guztietan nagusi,

inguruaren jabe da pilotaria,

bertsolaria, berriz,

bere buruaren menpeko.

Buruz ari da bertsolaria,

pilotaria, aldiz,

                      eskuz.

Kanpotar Arazoetarako

pilotaria da mandatari,

Barne Kontuetan, berriz,

bertsolaria alkate.

Argia behar du pilotariak,

bertsolariak, aldiz,

ilunpetan ibili beharra dauka.

Bertsolaria:

Barne-muinetako pilotaria.

Pilotaria:

Harrobietako bertsolaria.

Erakusten ez didazunaren

mapa papiroflexikoa

asmatzea badago,

ta zure bihotzaren azpiko

karkabetan nabil,

trolebusaren bigarren pisuko

azken aulkian galduta.

Hurrengo orrialderako bidetxiorretatik,

belarrezko petatxu zabalez

konposatutako edredoietan barrena,

zeu zara betiko gidari,

ta neu, berriz,

neure buruko fronte sakabanatuen mandatari,

erabakirik gabeko korapilotan antzu.

Gure kaleidoskopio gandutuaren zorabioan

ausartzen naizenetan,

konprenitzen ez ditudan keinuak

egiten dizkidazu,

ta harrapatzen nauzun

tabernatan oro

kupidarik gabe lapurtzen,

baxoerdian geratzen zaidan kondar bakarra.

Anaiari galtzerdiak janztea

egokitu zaigun bakoitzean

bigarren gerra mundiala

berpiztu behar izan badugu,

ez da harritzekoa,

aurrean suertatzen zaion

edozein zapata pareri

lokarria askatzeko grina

eraman ezina badu.

Gure arteko diferentziak badira

aurrerabidearen giltzarri,

errepikaren aldi bakoitzean

bere lekua kentzen zaio

atzetik datorren beste zerbaiti.

Orekan behar dute neurriak,

egunkari oro da maizegi,

etorkizun jori bat sartuko bada

gaurko gudariak behar du

denbora hustutzen ondo ikasi.

Dagoeneko helburuak hemen daude,

gerokoak ez dira gehiago,

aukerabideak jarraitu behar badu

amets ezin guztiak zehazten

bertan ahalegindu beharra dago.

Tranpateko bakoitzean

eror ez dakizun etxea

urruti omen zaude

berandutuko ote zaizun zai.

Bart arratserako zurubitik barne

atzera daramaten ametsetan ere

ba omen zabiltza.

Ta hala ere,

bertan harrapatu zaitut

aspaldiko partez ihesi

irrati baten tripa zaharra

zirudienean ilunean hiriak.

Katu baten begiak;

hilargia zaintzeko

sarrail zulo zoliak.

Katu baten begiak;

teilatuetan dabiltzan

ikur fosforagarriak.

Katu baten begiak;

ilunpe sakonetan

izar-elurrez josiak.

Katu baten begiak;

kolore askotako

labanaren zauriak.

Katu baten begiak;

ametsaren erdian

arrainez bete-beteak.

Hilargiaren hazkazal zorrotzak

larrutzen duenean arratsa

eta izar lakarrek harramazkatzen

mendiko abar iharrak,

desegin egiten dira ilunpetan etxeak,

diharduenean hotzak hiltzen

sukaldeko leihoaren argi erreak.

Lurraren azpiko oihartzun gorrak

galduta dabiltzan tren baldarrak

urrupatzen ohi omen,

eta errainuen artean hor nonbait:

txatartegi bat gainezka,

sateliteak zilipurdika,

eta irratia,

                diztiraz irakiten.